**Tatjana Ivanovna Tomašova** (ven. Татьяна Ивановна Томашёва, s. 1. heinäkuuta 1975 Perm, Neuvostoliitto) on venäläinen kestävyys- ja keskimatkojen juoksija.

Tomašovan ensimmäiset arvokilpailut olivat 1999 Belfastin maastojuoksun maailmanmestaruuskilpailut, joissa hän sijoittui lyhyellä matkalla 37:nneksi. Maastojuoksun EM-kilpailuissa hän oli samana vuonna viides. Hän voitti Euroopan cupin 5 000 metrin juoksun 2000. Sydneyn olympialaisissa 2000 hän sijoittui 5 000 metrillä kolmanneksitoista ajalla 15.01,28. Edmontonin MM-kisoissa 2001 hän oli samalla matkalla kymmenes ja samana vuonna GP-finaalissa 3 000 metrin juoksussa ensimmäinen. Vuonna 2002 hän voitti EM-pronssia 1 500 metrin juoksussa Münchenin EM-kisoissa. Samana vuonna hän oli toinen GP-finaalissa 3 000 metrillä ja toinen yleisurheilun maailmancupissa 1 500 metrillä.

Tomašova voitti maailmanmestaruuden 1 500 metrin juoksussa Pariisin MM-kisoissa 2003 ajalla 3.58,52. Samana vuonna hän oli IAAF:n yleisurheilufinaalissa seitsemäs samalla matkalla. Ateenan olympialaisissa 2004 hän voitti 1 500 metrin olympiahopeaa ajalla 3.58,12. IAAF:n yleisurheilufinaalissa hän oli toinen samalla matkalla. 2005 Tomašova voitti maailmanmestaruuden Helsingin MM-kisoissa ajalla 4.00,35 ja oli toinen IAAF:n yleisurheilufinaalissa 1 500 metrin juoksussa. Göteborgin EM-kisoissa 2006 hän voitti 1 500 metrillä kultaa ajalla 3.56,91. Kauden lopussa hän oli samalla matkalla IAAF:n yleisurheilufinaalissa toinen sekä maailmancupin toinen.

Osakan MM-kilpailuista 2007 Tomašova joutui jäämään pois jalkavamman takia. IAAF laittoi Tomašovan kilpailukieltoon ennen Pekingin olympialaisia, sillä häntä epäiltiin yhdessä kuuden muun venäläisnaisyleisurheilijan kanssa virtsanäytteiden manipuloinnista. Venäjän yleisurheiluliitto antoi kilpailijoilleen kahden vuoden kilpailukiellon myöhemmin samana vuonna. Myöhemmin Urheilun kansainvälinen vetoomustuomioistuin CAS muutti Tomašovan kilpailukiellon 2 vuoden ja 9 kuukauden pituiseksi ajalle 31.7.2008–30.4.2011. Samalla hänen kaikki tuloksensa 23.5.2007 lähtien hylättiin. Lontoon olympialaisissa 2012 Tomašova sijoittui alun perin neljänneksi ajalla 4.10,90. Hän kuitenkin nousi myöhemmin hopeamitalistiksi kun edelle sijoittuneista turkkilaiset Asli Cakir Alptekin ja Gamze Bulut hylättiin dopingin takia. Pekingin MM-kilpailuissa 2015 Tomašova sijoittui kymmenenneksi.

Tomašova on voittanut Venäjän-mestaruuden 1 500 metrillä 2001, 2002, 2003 ja 2012 ja 2014–2015 sekä 5 000 metrillä 2000.

Henkilökohtaiset ennätykset
---------------------------

* 800 metrin juoksu: 2.02,09 (2012)
* 1 000 metrin juoksu: 2.34,91 (2005)
* 1 500 metrin juoksu: 3.56,91 (2006)
* 3 000 metrin juoksu: 8.25,56 (2001)
* 5 000 metrin juoksu: 14.39,22 (2001)

Lähteet
-------

* Tatjana Tomašova Kansainvälinen yleisurheiluliitto.  (englanniksi)
* Tatjana Tomašova Tilastopaja (vaatii kirjautumisen, maksullinen palvelu).  (englanniksi)

### Viitteet

1. ↑  Tomashova ei kilpaile MM-Osakassa *Iltalehti.fi*.  17. elokuuta 2007. Kustannusosakeyhtiö Iltalehti. Viitattu 20. lokakuuta 2008.
2. ↑  Seitsemän venäläistä naisyleisurheilijaa kilpailukieltoon *Yle.fi*.  20. lokakuuta 2008. Helsinki:  Yleisradio. Viitattu 20. lokakuuta 2008.
3. ↑  CAS confirms increased suspension for 7 Russian athletes *iaaf.org*.  22.7.2009. IAAF. Viitattu 23.7.2009. (englanniksi)
4. ↑  AP: KOK nostaa olympiamitaleille kaksi kärynnyttä venäläistä *Yle Urheilu*.  30.8.2018. Viitattu 4.8.2021.

Naisten 1 500 metrin juoksun maailmanmestarit

|  |
| --- |
| 1983: Mary Decker  |
1987: Tatjana Samolenko-Dorovskih |
1991: Hassiba Boulmerka |
1993: Liu Dong |
1995: Hassiba Boulmerka |
1997: Carla Sacramento |
1999: Svetlana Masterkova |
2001: Gabriela Szabo |
2003: Tatjana Tomašova |
2005: Tatjana Tomašova |
2007: Maryam Yusuf Jamal |
2009: Maryam Yusuf Jamal |
2011: Jennifer Barringer Simpson |
2013: Abeba Aregawi |
2015: Genzebe Dibaba |
2017: Faith Kipyegon |
2019: Sifan Hassan |
2022: Faith Kipyegon |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |